N$34 miljoen later is Erica splinternuut - Visserye - Republikein
Monday, October 19th, 20:34:04
N$34 miljoen later is Erica splinternuut
11 June 2020 | Visserye
Hangana Seafood op Walvisbaai het pas die opknappingswerk aan die visserboot M.F.V. Erica voltooi en sal aanstaande week vir die eerste keer met dié blinknuwe vaartuig die diepsee invaar.
Die opknappingswerk het Hangana Seafood, 'n filiaal van die Ohlthaver & List-groep, 'n volle jaar geneem om te voltooi en N$34 miljoen uit die sak gejaag.
Met dié belegging het die maatskappy hierdie visserboot se lewensduur met 20 jaar verleng, vertel mnr. Christie Sitzer, vlootbestuurder by Hangana Seafood.
Sitzer, wat liefdevol na die visserbote in die Hangana-vloot as sy "meisiekinders" verwys, sê die Erica is in 1981 in Durban gebou.
Haar opknapping het die installering van 'n nuwe 8 silinder-enjin uit België en nuwe katrolle afkomstig uit Spanje, ingesluit.
Die elektroniese- en aandrywingstelsel is ook na die nuutste in visvangtegnologie opgegradeer, sê Sitzer.
Benewens talle ander opgraderings en verbeters, is die kajuitgeriewe ook nuut en kan die bemanning na 'n skoon en veilige omgewing aan boord van die Erica uitsien.
Verskeie Namibiese maatskappye se kennis en vaardighede is ingespan, sê mnr. Herman Theron, besturende direkteur van Hangana Seafood.